飲沈都曹家梅花下
作者：周紫芝
朝代：宋

paragraphs: 去年夜走山百盤，山中飛雪朝漫漫。
不知春向夢中盡，更有梅花醉後看。
今年冬温寒力軟，春入梅梢已堪剪。
插花重飲故人樽，猶得一枝供細撚。
豈知藂棘避戈鋋，還對粉香驚婉孌。
花前楚客狂欲顛，月下吳牛空自喘。
明年尚恐賊連營，零落肯教花滿眼。
只今猶可醉餘香，杯行到君莫嫌滿。